答李邦直
作者：蘇軾
朝代：宋

paragraphs: 美人如春風，著物物未知。
羈愁似冰雪，見子先流凘。
子從徐方來，吏民舉熙熙。
扶病出見之，驚我一何衰。
知我久慵倦，起我以新詩。
詩詞如醇酒，盎然熏四支。
徑飲不覺醉，欲和先昏疲。
西齋有蠻帳，風雨夜紛披。
放懷語不擇，撫掌笑脫頤。
別來今幾何，春物已含姿。
柳色日夜暗，子來竟何時。
徐方雖云樂，東山禁游嬉。
又無狂太守，何以解憂思。
聞子有賢婦，華堂詠螽斯。
曷不倒囊橐，賣劍買蛾眉。
不用教絲竹，唱我新歌詞。